Til Rektoratmøtet

Fra Avdeling for fagstøtte

|  |  |
| --- | --- |
| **Sakstype:** | **Diskusjonssak** |
| **Møtedato:** | **31. mars 2016** |
| **Notatdato:** | **18. mars 2016** |
| **Arkivsaksnr.:** |  |
| **Saksansvarlig:** | **Avdeling for fagstøtte** |
| **Saksbehandler:** | **Rådgiver Anne Nordheim** |

Studiestart: Bruk av Frederikkeplassen

**Bakgrunn**

Universitetet i Oslo ved Eiendomsavdelingen har mottatt søknad fra Det Norske Studentersamfund (DNS) om å få bruke Frederikkeplassen til profileringsaktiviteter under studiestart 2016, i perioden 16. – 26. august. Søknaden inkluderer bruk av Frederikkeplassen og et telt med barservering og programaktiviteter.

DNS er en stor og viktig aktør under studiestart på UiO og bidrar med aktiviteter på campus som nye og tidligere studenter verdsetter og nyter godt av. DNS’ rolle er først og fremst å sikre et godt sosialt tilbud for studenter, gjennom å legge til rette for at studentforeninger internt (med tilknytning til Chateau Neuf) og eksternt får gode rammebetingelser for å avholde arrangementer på huset. Under studiestart flytter DNS mye av aktiviteten fra Chateau Neuf opp på Frederikke-plassen - delvis på grunn av plassbehov og delvis for å synliggjøre seg for studenter ved UiO.

I søknaden for studiestart 2016 oppgis kun to planlagte programposter for DNS’ aktivitet på Frederikkeplassen / i teltet: Bardrift med alkoholsalg og live radiosendinger fra Radio Nova.

Avdeling for Fagstøtte, ved Seksjon for kommunikasjon og studieinformasjon (SKS) og Seksjon for samfunnskontakt og arrangementer (SSA) har hatt møte med Eiendomsavdelingen for å diskutere søknaden.

På grunn av manglende bredde i forslag om program /innhold fra DNS, ble det besluttet å forhøre seg med andre aktører i studiestarten om det kunne være interesse for å gå sammen om å tilby et alternativt opplegg for aktivitet på Frederikkeplassen.

**Hovedproblemstillinger**

SKS har forespurt DNS, SiO, Fadderordningen og Studiestartnettverket (fakultetenes studiestartskoordinatorer) om de kan tenke seg å bidra på innholdssiden til et alternativt opplegg på Frederikkeplassen dersom søknaden til DNS om telt ikke innvilges. Samtlige aktører er positive til at det utredes alternative aktiviteter på plassen under studiestart. Studiestartnettverket fremhever at det er viktig med «liv» på plassen og at det er et behov for større områder hvor studenter kan samles uavhengig av vær. Samtidig har fakultetene mye lokalt program for studentene denne perioden. SiO er positive til å bidra med aktiviteter og program, og har blant annet tilbudt at SiO Athletica kan stille med diverse treningstimer i teltet, mens SiO Mat og Drikke kan bidra med et lounge/ serveringsområde på plassen.

DNS er også positive til et tettere samarbeid med andre aktører. De har imidlertid i form av å ha vært arrangør av teltet tidligere, ytret at de er redd for å bli «skvist» ut fra studiestart dersom UiO tar over koordinering av aktiviteter på Frederikkeplassen.

**Forslag og konsekvenser**

Basert på tilbakemeldingene fra DNS, SiO, Fadderordningen og studiestartnettverket foreslår SKS at rektoratet vurderer to ulike alternativer for bruk av Frederikkeplassen under studiestart:

*Alternativ 1: Telt og aktivitet i regi av SiO og DNS*

SiO har blitt forespurt om de kan tenke seg å bidra med aktiviteter/tilbud på Frederikkeplassen under studiestart og har tilbudt å komme med et opplegg for program/aktiviteter. SiO Mat og Drikke vil sette opp et utendørs serveringsområde, hvor en mobil Foodtruck og grilling vil være blant mattilbudet. SiO Idrett har tilbudt seg å bidra med gratis treningstilbud, mens SiO Foreninger koordinerer noe aktiviteter og program i regi av studentforeninger ved UiO.

Når det gjelder DNS innvilges søknaden om telt, men med sterkere føringer fra UiO når det gjelder teltets dimensjoner, aktivitet i teltet, bruk av plassen og kommersiell aktivitet/profilering. For å sikre at universitetets føringer blir fulgt opp, foreslår SKS å tilby DNS tettere oppfølging og rådgivning som en del av arbeidet med studiestart.

DNS har også ytret ønske om at SiO Mat og Drikke skal kunne tilby matservering i teltet.

Eventuelle økonomiske konsekvenser ved dette forslaget vil kunne dekkes av eksisterende studiestartsbudsjett i Avdeling for fagstøtte.

*Alternativ 2: Telt /aktivitet i regi av UiO*

Et alternativ til det overstående, er at UiO (AF/SKS) leier og drifter et telt på Frederikkeplassen under den første uken av studiestart, fra 15.- 18. august. Et telt i regi av UiO vil kunne tilby en større bredde i innhold og program enn dersom DNS står for avviklingen, ved at flere ulike tilbydere av faglige og sosiale arrangementer trekkes inn både på dag- og kveldstid. Ved å øke aktivitetsnivået og redusere fokuset på alkoholservering vil det også være et tiltak for mindre fokus på alkohol under studiestart. Grovt skissert ser vi for oss at tidspunkter for arrangementer koordineres i AF/SKS for å sikre at aktiviteten på plassen i teltet sammenfaller med andre planlagte aktiviteter (fra fakulteter, Fadderordningen og SiO) under studiestart. Det foreslås en «timeplanordning» der aktørene tildeles/booker tider som de står ansvarlige for å fylle med innhold. For å sikre at DNS fortsatt har eierskap til teltet og ønsker å bidra med innhold, foreslås det at programinnhold fra studentforeninger på Chateau Neuf koordineres gjennom DNS, samt at DNS tilbys «gode» programposter og muligens får drifte noe alkoholservering knyttet til enkeltarrangementer.

Dette alternativet vil kreve budsjettmidler til leie/drift av telt og betydelige arbeidsressurser fra Avdeling for fagstøtte. Dersom Rektoratet ønsker at AF skal gå videre med dette alternativet, vil forslaget måtte utredes nærmere og budsjettmessig dekning for aktivitetene må avklares.